In nomine sanctæ et individuæ Trinitatis. Ego Hugo, Dei gratia Autissiodorensis episcopus, notum fieri volo, tam præsentibus quam futuris, Arnulfi Capicerii Chabliensis et Herberti sororii ejus concordiam, finem quoque controversiarum et querelarum, quæ multoties et diu inter eos exagitatæ sunt. Quærebat enim Herbertus dimidium omnium quæ possidebat Arnulfus, in vita sua, et post mortem ejus totum; dumque calumnianti et ista quærenti Herberto Arnulfus contradiceret, seque unquam concessisse negaret, super his causa multoties ventilata est. Tandem, in curia comitis Theobaudi adjudicatum est Herberto ut si hujus concessionis testes habere tres, aut duos præsbyteros posset, Arnulfus acquiesceret, et exigenti promissum exequeretur. Nominato die, Arnulfus affuit præbiturus et testibus auditum et justitiæ satisfactionem. Ego autem et cæteri qui mecum erant, sapientes viri, tam paci Arnulfi quam honori præsentis comitis Willelmi Tornodorensis, cujus homo Herbertus erat, providentes, et litibus tandem terminum imponere volentes, consuluimus Arnulfo ut daret prædicto Herberto sex libras Tornodorensis monetæ: eo videlicet tenore ut ab hac penitus cessaret calumnia; et Arnulfus, deinceps, totum tenementum suum in pace teneret; et monachi Pontiniacenses quod eis dederat; cætera nihilominus dona illius, tam vivi quam mortui, firma et irrevocabilia forent. In hoc consenserunt utraque pars, litibusque et calumniis earum concordia successit, in osculo sancto. Promisit autem comes Tornodorensis quia faceret conjugem Herberti, et filios et filias ejus laudare istam conventionem; et in præsentia illius dies prænominata est. Actum apud Chabliacum, anno ab Incarnatione Domini millesimo centesimo tricesimo octavo. Hujus rei testes sunt: Joscelinus, decanus; Hato, archipresbyter; Iterius Sancti-Mariani; Radulfus, capellanus de Seleniaco; Gauterius, cantor; Leo, capellanus; Petrus, subdiaconus; Petrus de Bauna; Hauno, sacerdos; Adam de Nuceriis; Helias de Rubeomonte; Guillelmus Grosbrad; Gaufridus, præpositus; Guido Besenzons.